Oikeusministeriölle

Asia:	Lausuma oikeusmininteriölle oikeusapulainsäädännön muutostarpeita koskevasta työryhmän mietinnöstä

Lausunnon antaja	Julkiset Oikeusavustajat ry/ puh.joht. Arsi Rantanen
	Eteläkauppatori 4
	28100 Pori
	Puh 0103660550 tai fax 0103660569

Lausunto:	Julkiset Oikeusavustajat ry haluaa lausuntonaan esittää yllämainitusta työryhmän mietinnöstä seuraavaa:

	Mietintö on pääosiltaan ja tavoitteiltaan hyväksyttävä. Muutamaan kohtaan Julkiset Oikeusavustajat ry haluaa kiinnittää erityistä huomioita

	1. Oikeusturvavakuutuksen ylärajan ylittävä oikeusapu ( kohdat 79 ja 80)

	Mietinnössä esitetty muutos on tältä osin kannatettava. Oikeusaputoimistoilla ei, kuten mietinnössä on todettu, ole pääsääntöisesti mitään mahdollisuuksia arvioida oikeusavun hakijan antaman selvityksen perusteella sitä, onko asiassa suoritettu prosessaaminen ollut prosessiekonomisesti tehokasta. Asiaa käsittelevällä tuomioistuimelle onkin siten paljon paremmat edellytykset arvioida hallussaan olevan materiaalin ja muiden seikkojen perusteella, onko vakuutuksen ylärajan ylittävältä osalta syytä myöntää oikeusapua. 

	Toisaalta voidaan myös ko säännöksen osalta pohtia sitä, joutuuko oikeusturvavakuutuksen ottanut henkilö eriarvoiseen asemaan ei vakuutettuun henkilöön nähden. Oikeusapu on aiemmin kattanut 100 tuntia, mietinnön mukaan se laskettaisiin 80 tuntiin. Vakuutuksen enimmäismäärästä, sekä asianajajan tai  muun lakimiehen laskutusperusteesta riippuen vakuutus ei kata edelleenkään edes 80 tuntiin laskettua tuntimäärää. Ainakin hovioikeuskäytännössä oikeusturvanäkökohtiin vedoten on oikeusapua ratkaisupyynnöstä myönnetty siten, että vakuutuksen ottanut henkilö on joka tapauksessa saanut saman tuntimäärän oikeusapua, kuin vakuutuksetonkin. Oikeuskäytäntö tältä osin ei ole yhteneväinen. Näin lainsäätäjän tarkoittama erityinen syy on jo aiemminkin ollut varsin vesittynyt ja epäyhtenäinen. Toisaalta vakuutuksen ottajan oikeusturva ja tasavertaisuus vakuutuksettomaan nähden puoltaa myös eräiden hovioikeuspäätösten ottamaa kantaa myöntää oikeusapua, joskin se  on ollut lain säätäjän tarkoituksen vastainen.

	2. Väärien tietojen ilmoittaminen

	Mietinnössä ei puututa väärien tietojen tai vääristeltyjen/ mittatilaustyönä hankittujen tulo- ja muiden tositteiden ongelmaan. Koska oikeusavussa kyseessä on jopa merkittävästä valtion varojen jakamisesta yksittäistapauksessa, tulisi lakiin saada selkeä kirjaus väärien tietojen ilmoittamisen rangaistavuudesta. Tällä hetkellä ko ongelman ratkaisu on täysin auki. Kenellä on oikeus tehdä rikosilmoitus, kuka ajaa valtion puolesta korvausvaatimuksia ym.? Selvätkin rikkeet jäävät rankaisematta. Selkeällä lainsäännöksellä olisi ennaltaehkäisevä vaikutus.

	3.  Taannehtiva oikeusapu ( kohta 89)

	Esitetty muutos on oikeuskäytäntöä selkeyttävä. Lain säätäjän tarkoituksena alun perinkin oli se, ettei pääkäsittelyn jälkeen toimitettuun oikeusapuhakemukseen myönnettäisi oikeusapua kuin pätevästä syystä. Etenkin alioikeustasolla tämä tarkoitus ajoittain vesitettiin unohtamalla kokonaan oikeusapulain 13§: 2 momentin erityissäännös, ja ratkaisupyyntöjä ratkaistaessa pääkäsittelyn jälkeen oikeusaputoimistoon toimitettuihin hakemuksiin sovellettiin vain oikeusapulain 10§:n säännöksiä. 

	Nyt tämä epäselvyyttä ainakin alioikeustasolla aiheuttanut säännös esitetään poistettavaksi, joka selkeyttää varsin epäselväksi muodostuneen oikeustilan. Samoin ongelmaksi muodostunut termi "muutoksenhakutuomioistuimessa käsiteltävässä asiassa" poistuu laista.

	4. Muutoksenhaku tuomioistuimen ratkaisuihin.

	Eräissä tapauksissa olisi tarpeen oikeuskäytännön yhtenäistämiseksi tai selvien virheiden korjaamiseksi valtion viranomaiselle annettu mahdollisuus valittaa tuomioistuimen ratkaisusta oikeusapupäätöksen osalta. Nyt tällainen mahdollisuus puuttuu, eikä valituksen tekemiseen kompetenttia viranomaista valtion puolesta ole. Olisikin syytä pohtia, tulisiko tällainen oikeus perustaa joko oikeusaputoimistolle, sen johtajalle, oikeusaputoimenjohtajalle tai jollekin muulle viranomaiselle.

	Porissa 28.6.2007

	Julkiset Oikeusavustajat ry:n puolesta
	Arsi Rantanen,
	Julkiset Oikeusavustajat ry:n puheenjohtaja
	julkinen oikeusavustaja, asianajaja, Pori